Notum sit universis ecclesiae fidelibus quod Lescelinus de Molummis terram suam de Challiaco et quatuor solidos censuales qui annuatim ei reddebantur de pratis quae sunt super Asmantiam, assensu et laude filii sui Bartholomei, Deo et Beatae Mariae de Pontiniaco, pro salute animae suae donavit. Quod donum jam antea factum, quia ab eodem Lescelino patre et Bartholomeo filio per libri donationem et osculi susceptionem, postea in manu mea est confirmatum, ego Hugo, Autisioderensis (sic) episcopus, litteris annotari et sigillo meo confirmari volui. Et, ut res firmior habeatur, hos mecum testes adhibui: Odonem monachum meum, Joscelinum decanum, Lambertum cognomento Olannum, Stephanum Belanam, Rainaldum de Lindri; de clientibus verum meis: Constantium coccum, Rossellum, Bellum Filium, Lambertum cubicularium.